Betoger in Mookgophong doodgeskiet‘n Njala-pantservoertuig is met petrolbomme bestook tydens betogings in Mookgophong, Limpopo op 14 Maart 2016 (Maroela Media vra om verskoning vir die gehalte van die foto. Foto verskaf deur die SAPD) ŉ Betoger is tydens ŉ diensleweringsbetoging in Mookgophong (Naboomspruit) in Limpopo doodgeskiet. Die polisie het Dinsdag bevestig ŉ persoon is doodgeskiet, maar ontken dat hulle enigiets daarmee te doen gehad het. Volgens die polisie het hulle nie Maandagaand skerp ammunisie gebruik om die gewelddadige betogings in die gebied te beheer nie. Volgens plaaslike inwoners was die 50-jarige man een van die betogers, wat hul weg na burgemeester Sara Monyamane se huis probeer baan het, toe hy geskiet is. Die polisie het gesê hulle probeer bepaal wie die skoot afgevuur het wat die man getref het. “Ons is nie seker wie van skerp ammunisie gebruik gemaak het nie,” het kol. Ronel Otto, woordvoerder van die polisie, gesê. “Ons het nie skerp ammunisie gebruik nie. Die saak is wel na die Onafhanklike Polisieondersoekdirektoraat (Opod) verwys.” Inwoners eis dat Monyamane moet bedank. Die betogers het oor die naweek die strate ingevaar, paaie versper en ŉ huis aan die brand gesteek. Die betogings het Maandag hervat. Die paaie is weer versper en vier huise is aan die brand gesteek. Die huise behoort na bewering aan Monyamane en ander raadslede. Otto het gesê die polisie se Njala-pantservoertuig is met petrolbomme bestook. “Dit het aan die brand geslaan, maar die polisiebeamptes is gered en die brand is geblus voor te veel skade aangerig is.” Volgens die polisie het hulle eers later uitgevind iemand wat tydens die betogings geskiet is, het by ŉ plaaslike kliniek aan sy wond beswyk. “Lede van die gemeenskap het hom weggeneem, so dit is nie duidelik waar die skietery plaasgevind het nie. Dis ook nie duidelik wie die skote gevuur het nie. Opod ondersoek die voorval,” het sy gesê. Minstens 22 persone is in hegtenis geneem op aanklag van openbare geweld en opsetlike saakbeskadiging. “Ons het ook berigte ontvang dat winkels van uitlanders geplunder is,” het Otto bygevoeg. Volgens die polisie is die situasie onder beheer, maar dit bly gespanne. Slegs ŉ paar paaie binne die informele nedersetting word tans versper.